ໄຂກອງປະຊຸມວຽກງານວິທະຍາສາດ-ເຕັກໂນໂລຊີ ທົ່ວປະເທດຄັ້ງທີ 1
ຂປລ. ກະຊວງວິທະຍາສາດ-ເຕັກໂນໂລຊີ ຈັດກອງປະຊຸມວຽກງານວິທະຍາສາດ ແລະ ເຕັກໂນໂລຊີ ທົ່ວປະເທດ ຄັ້ງທຳອິດຂຶ້ນ ໃນວັນທີ 25 ມິຖຸນາ 2014 ທີ່ ສູນການຄ້າລາວໄອເຕັກ ນະຄອນຫລວງວຽງຈັນ ໂດຍການເປັນປະທານຂອງທ່ານ ສຈ.ດຣ. ບໍ່ວຽງຄຳ ວົງດາລາ ລັດຖະມົນຕີວ່າການກະຊວງ ວິທະຍາສາດ ແລະ ເຕັກໂນໂລຊີ, ມີບັນດາລັດຖະມົນຕີຊ່ວຍວ່າການ, ຫົວໜ້າກົມ, ຮອງກົມ ແລະ ບັນດາຜູ້ແທນຂອງແຕ່ລະແຂວງໃນທົ່ວປະ ເທດເຂົ້າຮ່ວມ.
ກອງປະຊຸມໃນຄັ້ງນີ້ ບັນດາຜູ້ເຂົ້າຮ່ວມໄດ້ຮັບຟັງການຜ່ານບົດສະຫລຸບການຈັດຕັ້ງປະຕິບັດວຽກງານວິທະຍາສາດ ແລະ ເຕັກໂນໂລຊີ ໃນໄລຍະຜ່ານ ມາ ແລະ ທິດທາງແຜນການ 2013-2015, ການບຸກທະລຸສ້າງຈິນຕະນາການທາງດ້ານວິທະຍາສາດ-ເຕັກໂນໂລຊີ ແລະ ການພັດທະນາຊັບພະຍາ ກອນມະນຸດເພື່ອຄົ້ນຄວ້າພັດທະນາວິທະຍາສາດ ແລະ ເຕັກໂນໂລຊີ ຢູ່ ສປປ ລາວ, ການກໍ່ສ້າງ ແລະ ນຳໃຊ້ພະນັກງານໃນຂົງເຂດວິທະຍາສາດ ແລະ ເຕັກໂນໂລຊີ, ວຽກງານການຄົ້ນຄວ້າວິທະຍາສາດການແພດ, ການພັດທະນາຊັບພະຍາກອນມະນຸດໃນຂົງເຂດວິທະຍາສາດ-ເຕັກໂນໂລຊີ ຢູ່ບັນ ດາແຂວງພາກເໜືອ, ກາງ ແລະ ພາກໃຕ້, ການພັດທະນາແຮງງານ ແລະ ສີມືແຮງງານໃຫ້ມີລະດັບວິທະຍາສາດ-ເຕັກໂນໂລຊີ ໃນເງື່ອນໄຂ ການເຊື່ອມໂຍງກັບສາກົນ; ການນຳໃຊ້ວິທະຍາສາດ-ເຕັກໂນໂລຊີ ເພື່ອການພັດທະນາເສດຖະກິດ-ສັງຄົມ, ຫັນເປັນທັນສະໄໝ, ພັດທະນາພະລັງງານ ແລະ ບໍ່ແຮ່, ພັດທະນາພື້ນຖານໂຄງລ່າງ, ການຂົນສົ່ງ, ສົ່ງເສີມການຜະລິດກະສິກຳ ແລະ ປົກປັກຮັກສາປ່າໄມ້ ຢູ່ ສປປ ລາວ ພ້ອມນັ້ນຍັງ ໄດ້ຮັບຟັງການລາຍງານກ່ຽວກັບການນຳ ໃຊ້ວິທະຍາສາດ ແລະ ເຕັກໂນໂລຊີ ເຂົ້າໃນການພັດທະນາເສດຖະກິດ-ສັງຄົມ ແລະ ລຶບລ້າງຄວາມທຸກ ຍາກ ຂອງບັນດາແຂວງໃນທົ່ວປະເທດທີ່ເຂົ້າຮ່ວມ ແລະ ຮັບຟັງການລາຍງານກ່ຽວກັບ ການພົວພັນຮ່ວມມືດ້ານວຽກງານວິທະຍາສາດ ແລະ ເຕັກໂນ ໂລຊີ ກັບບັນດາປະເທດເພື່ອນມິດ ແລະ ສາກົນ.
ທ່ານ ສຈ.ດຣ. ບໍ່ວຽງຄຳ ວົງດາລາ ໃຫ້ຮູ້ວ່າ: ກອງປະຊຸມວິທະຍາສາດ ແລະ ເຕັກໂນໂລຊີ ທົ່ວປະເທດຄັ້ງທີ 1 ນີ້, ແນໃສ່ສະຫລຸບ, ສັງເກດ ຕີລາຄາສະພາບຄວາມເປັນຈິງຂອງການຄຸ້ມຄອງ ແລະ ການຄົ້ນຄວ້າພັດທະນາໃນຂົງເຂດວຽກງານວິທະຍາສາດ ແລະ ເຕັກໂນໂລຊີ ຂອງ ສປປ ລາວ, ສ້າງໂອກາດໃຫ້ບັນດານັກບໍລິຫານລະດັບສູງ, ນັກຄົ້ນຄວ້າ, ນັກວິທະຍາສາດ ແລະ ນັກຄຸ້ມຄອງຂັ້ນສູນກາງ ແລະ ທ້ອງຖິ່ນ ໄດ້ພົບປະແລກປ່ຽນບົດຮຽນ, ປະກອບຄຳຄິດຄຳເຫັນເພື່ອກວດກາຄືນການຈັດຕັ້ງ ປະຕິບັດວຽກງານວິທະຍາສາດ-ເຕັກໂນໂລຊີ ຢູ່ບັນດາກະຊວງ, ຂະແໜງການ ແລະ ຢູ່ບັນດາພະແນກ ການຂັ້ນທ້ອງຖິ່ນ, ເພື່ອລຶບລ້າງຄວາມທຸກຍາກ, ຊຸກຍູ້ສົ່ງເສີມການຜະລິດ ແລະ ຍົກສູງຊີວິດການເປັນຢູ່ຂອງປະຊາຊົນບັນດາເຜົ່າ; ສ້າງເງື່ອນໄຂໂຄສະ ນາເຜີຍແຜ່ ໃຫ້ບັນດາຜູ້ເຂົ້າຮ່ວມກອງປະຊຸມຈາກບັນດາຂະແໜງການຂອງກະຊວງ ແລະ ທ້ອງຖິ່ນ ມີຄວາມເຂົ້າໃຈ ແລະ ເປັນເອກະພາບສູງ ຕໍ່ວຽກງານການຄົ້ນຄວ້າພັດທະນາ ແລະ ນຳໃຊ້ຄວາມກ້າວໜ້າທາງດ້ານວິທະຍາສາດ-ເຕັກໂນໂລຊີ, ນະວັດຕະກຳ, ຊັບສິນທາງປັນຍາ, ມາດຕະຖານ ແລະ ການວັດແທກ ເຂົ້າໃນການພັດທະນາເສດຖະກິດ-ສັງຄົມ ແລະ ການລຶບລ້າງຄວາມທຸກຍາກຂອງປະຊາຊົນ; ແກ້ໄຂບັນຫາຂໍ້ຄົງຄ້າງກົນໄກການ ປະສານງານລະຫວ່າງຂະແໜງການ ແລະ ທ້ອງຖິ່ນ ກ່ຽວກັບການຄົ້ນຄວ້າການພັດທະນາ ແລະ ນຳໃຊ້ວຽກງານວິທະຍາສາດ ແລະ ເຕັກໂນໂລຊີ ໃຫ້ເປັນທ່າແຮງຂອງປະເທດເຮົາ ເຂົ້າໃນການປົກປັກຮັກສາ ແລະ ສ້າງສາພັດທະນາປະເທດຊາດ ເພື່ອຫັນເປັນອຸດສາຫະກຳ, ຫັນເປັນທັນສະໄໝ ແລະ ນຳໃຊ້ເພື່ອຮອງຮັບໜ້າທີ່ການເມືອງໃນການປົກປັກຮັກສາ ແລະ ພັດທະນາປະເທດຊາດ, ເປັນເຈົ້າການໃນການຮ່ວມມືກັບຕ່າງປະເທດ ແລະ ເຊື່ອມ ໂຍງກັບສາກົນຕາມແນວທາງນະໂຍບາຍຂອງພັກ ແລະ ລັດ ໃນຊຸມປີຕໍ່ໜ້າ./.
ກັບສາລະບານ